ROZHODNUTIE KOMISIE
zo 4. apríla 2008
o nezaradení azocyklotínu, cyhexatínu a tidiazurónu do prílohy I k smernici Rady 91/414/EHS a odobratí povolení pre prípravky na ochranu rastlín obsahujúce tieto účinné látky
[oznámené pod číslom K(2008) 1187]
(Text s významom pre EHP)
(2008/296/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 91/414/EHS z 15. júla 1991 o uvádzaní prípravkov na ochranu rastlín na trh (1), a najmä na jej článok 8 ods. 2 štvrtý pododsek,
keďže:
(1)
V článku 8 ods. 2 smernice 91/414/EHS sa ustanovuje, že členský štát môže počas obdobia 12 rokov nasledujúcich po oznámení danej smernice povoliť uvedenie na trh prípravkov na ochranu rastlín obsahujúcich účinné látky, ktoré nie sú uvedené v prílohe I k danej smernici, ktoré sú už na trhu dva roky po dátume oznámenia danej smernice, zatiaľ čo sa uvedené látky v rámci pracovného programu postupne skúmajú.
(2)
V nariadeniach Komisie (ES) č. 451/2000 (2) a (ES) č. 1490/2002 (3) sa ustanovujú podrobné pravidlá na vykonávanie druhej a tretej etapy pracovného programu uvedeného v článku 8 ods. 2 smernice 91/414/EHS.
(3)
Azocyklotín, cyhexatín a tidiazurón sú látky stanovené v tretej etape programu.
(4)
Jediní oznamovatelia v prípade azocyklotínu, cyhexatínu a tidiazurónu informovali 25. januára 2007, 24. januára 2007 a 7. februára 2007 Komisiu o tom, že sa už nechcú viac zúčastňovať na pracovnom programe v prípade týchto účinných látok, a preto už nepredložia ďalšie informácie. V dôsledku toho by sa tieto účinné látky nemali zaradiť do prílohy I k smernici 91/414/EHS.
(5)
Mali by sa prijať opatrenia na zabezpečenie odobratia existujúcich povolení udelených pre prípravky na ochranu rastlín obsahujúce azocyklotín, cyhexatín a tidiazurón v rámci stanovenej lehoty a na zabezpečenie toho, že sa tieto povolenia nebudú obnovovať a že sa pre takéto výrobky nebudú udeľovať nové povolenia.
(6)
V prípade týchto účinných látok, pre ktoré je lehota na predbežné oznámenie o odobratí povolení pre prípravky na ochranu rastlín obsahujúcich takéto látky krátka, by sa malo tolerančné obdobie určené na likvidáciu, skladovanie, uvádzanie na trh a používanie existujúcich zásob prípravkov obmedziť na maximálne dvanásť mesiacov, aby sa mohli existujúce zásoby využiť maximálne v jednom ďalšom vegetačnom období. V prípadoch, keď bola poskytnutá dlhšia lehota po predbežnom oznámení, môže sa táto lehota skrátiť tak, aby uplynula na konci vegetačného obdobia.
(7)
Týmto rozhodnutím nie je ovplyvnené predkladanie žiadostí, pokiaľ ide o azocyklotín, cyhexatín alebo tidiazurón v súlade s ustanoveniami článku 6 ods. 2 smernice 91/414/EHS v súvislosti s možným zaradením do prílohy I k uvedenej smernici.
(8)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Azocyklotín, cyhexatín a tidiazurón sa nezaradia do prílohy I k smernici 91/414/EHS.
Článok 2
Členské štáty zabezpečia, aby sa:
a)
povolenia pre prípravky na ochranu rastlín obsahujúce azocyklotín, cyhexatín a tidiazurón odobrali do 4. októbra 2008;
b)
od 5. apríla 2008 neudelili ani neobnovili žiadne povolenia pre prípravky na ochranu rastlín obsahujúce azocyklotín, cyhexatín a tidiazurón v zmysle výnimky ustanovenej v článku 8 ods. 2 smernice 91/414/EHS.
Článok 3
Každé tolerančné obdobie udelené členskými štátmi v súlade s ustanoveniami článku 4 ods. 6 smernice 91/414/EHS musí byť čo najkratšie a uplynie najneskôr do 4. októbra 2009.
Článok 4
Toto rozhodnutie je určené členským štátom.
V Bruseli 4. apríla 2008